《奉和致政令君洛阳周公见寄韵》
明代·程敏政

诗筒千里寄佳声，贱子疏慵合负荆。喜色剧增东上阁，清风如对洛阳城。

忘机定与群鸥狎，寄远时听一雁鸣。光霁无由堪进谒，草窗新绿几回生。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。